 Akizungumza na gazeti hili, Kibadeni alisema hana wasiwasi na kikosi chake kutokana na mabadiliko ambayo ameyafanya kwa kipindi kifupi alichoifundisha timu hiyo akisaidiana na Mrage Kabange na kwamba anahitaji mechi tatu tu kuitoa mkiani timu hiyo.“Hatukuwa na kazi ngumu kama ambavyo tulidhani, tulichokifanya ni kupandisha ari ya wachezaji kitu ambacho kilikuwa rahisi na tunachokitafuta kwa sasa ni ushindi wa kwanza ili wachezaji wetu waweze kujiamini, baada ya hapo hakutakuwa na ugumu,” alisema Kibadeni.Alisema amejipanga kuhakikisha anatumia uwezo aliokuwa nao wa kufundisha soka kuibadili timu hiyo na kuipa matokeo mazuri na kurudisha matumaini ya viongozi wa timu hiyo ambao walionekana kukata tamaa.Alisema asilimia kubwa ya wachezaji wa JKT Ruvu amewahi kuwafundisha akiwa timu nyingine, kwa hiyo anawajua vizuri uwezo na tabia zao, hivyo anaamini timu hiyo itabadili mwenendo mbaya iliokuwa nao kwa sasa na kupata ushindi katika mechi zake zijazo.